F'konferenza tal-aħbarijiet fiċ-Ċentru Nazzjonali Laburista, il-Ministru Owen Bonnici sfida lill-Kap tal-Oppożizzjoni Simon Busuttil biex illum, waqt li jkun qed jitkellem, jippubblika prova ċara li l-loan li ta Żaren Vassallo lill-Partit Nazzjonalista, ftit jiem biss wara li seħħ id-deal tal-art f'Ħal Qormi wara intervent ta' Jason Azzopardi, tħallas kollu biex jitneħħew id-dubji li jeżistu ta' rabtiet bejn iż-żewġ fatti. Il-Ministru Bonnici fakkar kif l-eks Segretarju Ġenerali tal-PN Paul Borg Olivier kien ikkonferma huwa stess li l-loan ta' €250,000 minn Żaren Vassallo ngħata wara li l-Partit Nazzjonalista kellu problema ta' cash flow. Huwa leġittimu allura, issokta jgħid Dr Bonnici li jqumu mistoqsijiet dwar dan il-każ. "Hija koinċidenza li proprju ftit jiem wara li nstab il-kompromess bejn Jason Azzopardi u Żaren Vassallo, ingħata dan il-loan lill-Partit Nazzjonalista? Peress li l-finanzi tal-Partit Nazzjonalista huma mistura, jgħin biex wieħed jifhem għaliex qed iqumu dawn id-dubji?" staqsa Owen Bonnici. Il-Ministru Bonnici sfida wkoll lill-Kap tal-Oppożizzjoni biex jgħid jekk Żaren Vassallo għandux xi ċedola jew jekk xi parti mill-loan kinitx imdawra f'ċedoli. Simon Busuttil li ma jfallix okkażjoni waħda biex jgħajjar lil kulħadd korrott, fosthom l-aħħar waħda lill-Kummissjoni Ewropea wara li approvat il-proġett tal-enerġija, għandu jitkellem fuq dan il-każ. Bonnici saħaq li l-fatt li ngħata l-loan ftit wara li seħħ id-deal f'Ħal Qormi fejn art ta' 21,000 metru kwadru marret għal €700,000 meta l-valur tagħha kien ta' 'l fuq minn €8 miljuni, wara li nstab kompromess, diġà huwa ħazin ħafna u jqajjem dubju. "Tal-inqas il-Kap tal-Oppożizzjoni għandu ċ-ċans li jneħħi d-dubju dwar ir-rabta bejn il-loan u dan id-deal jinten u skandaluż," stqarr il-Ministru Bonnici. "Kemm-il darba Simon Busuttil ma jippublikax din il-prova allura l-poplu jista' jasal għall-konklużjonijiet waħdu," temm jgħid Owen Bonnici. Iżda, l-unika reazzjoni li kellu l-Partit Nazzjonalista għal din il-konferenza tal-aħbarijiet kienu tliet kelmiet fejn intqal "Get A Life."